Španski superkup 2007.
Supercopa de España 2007. je bilo nogometno takmičenje u organizaciji nogometnog saveza Španije u kojem su se sastali pobjednik La Lige 2006/07. Real Madrid i pobjednik kupa 2006/07. Sevilla. Finale superkupa se odigralo u dvije utakmice: 11. i 19. augusta 2007. godine. Prva utakmica superkupa se odigrala na stadionu Ramón Sánchez Pizjuán u kojoj je Sevilla golom Luísa Fabiana iz jedanaesterca u 27. minuti utakmice ostvarila pobjedu rezultatom 1-0. U uzvratnoj utakmici na stadionu Santiago Bernabéu, Sevilla je i ovog puta ostvarila pobjedu rezultatom 5-3. U 16. minuti utakmice Renato je doveo Sevillu u vodstvo. Šest minuta poslije udarcem lijevom nogom sa preko 30 metara Royston Drenthe je izjednačio rezultat. Za ponovnu prednost Seville na utakmici pobrinuo se i ovog puta Renato sa svojim drugim golom. Igranjem rukom Pepea u 37. minuti utakmice dosuđen je jedanaesterac za Sevillu koji u gol pretvara Frédéric Kanouté. Minutu prije kraja prvog poluvremena nakon prekršaja nad Ramosom u šesnaestercu se najbolje snalazi Fabio Cannavaro te glavom postiže gol u lijevi ugao Palopovog gola. Sličnu akciju Real Madrid izvodi i u 78. minuti utakmice gdje ovog puta Sergio Ramos postiže izjednačujući gol. Međutim, izjednačenje nije dugo trajalo, dvije minute poslije Frédéric Kanouté se najbolje snalazi u šesnaestercu te postiže gol Casillasu. Sličnu akciju Sevilla izvodi dvije minute prije kraja utakmice ali ovog puta sa lijeve strane gdje i ovog puta Kanouté postiže gol. Sveukupnim rezultatom 6-3 Sevilla je osvojila svoj prvi superkup.